Зьвяз эўрапейскіх футбольных асацыяцыяў

Зьвя́з эўрапе́йскіх футбо́льных асацыя́цыяў (анг. UEFA — трансьліт. УЭФА) — арганізацыя, якая кіруе футболам у Эўропе. Яна аб’ядноўвае нацыянальныя футбольныя асацыяцыі эўрапейскіх краін, а таксама Ізраілю, Казахстану і Кіпру. УЭФА займаецца арганізацыяй усіх эўрапейскіх спаборніцтваў клюбаў і зборных, разьмяркоўвае прыбыткі ад рэклямы й трансьляцыяў паміж клюбамі й нацыянальнымі асацыяцыямі, якія ўваходзяць у яе склад. УЭФА зьяўляецца адной з шасьці кантынэнтальных канфэдэрацыяў, якія ўваходзяць у ФІФА. Амаль усе наймацнейшыя футбалісты сьвету гуляюць у Эўропе з-за таго, што менавіта ў ёй самыя вялікія зарплаты, асабліва ў Ангельшчыне, Італіі, Гішпаніі й Нямеччыне. Таксама УЭФА прадстаўляюць шматлікія моцныя зборныя сьвету, што прадвызначае вялікае прадстаўніцтва краін гэтай канфэдэрацыі на сусьветных першынствах: так, з 32 камандаў на чэмпіянаце сьвету 2006 году УЭФА прадстаўлялі 14. УЭФА была заснаваная 15 чэрвеня 1954 году ў Базэлі (Швайцарыя) пасьля кансультацыяў, пачатых фэдэрацыямі футболу Францыі, Італіі й Бэльгіі. Першапачаткова ва УЭФА уваходзілі 25 краін, цяпер гэтая лічба дасягнула 55. Штаб-кватэра УЭФА разьмяшчалася ў Парыжы да 1959 году, калі яна пераехала ў Бэрн. З 1995 году яна грунтуецца ў швайцарскім Ньёне. Першым генэральным сакратаром УЭФА быў Анры Дэлянэ, а прэзыдэнтам — Эбэ Шварц. УЭФА часта меў канфлікты з Эўракамісіяй, прадстаўляючы інтарэсы нацыянальных асацыяцыяў. У 1990-х гадах рознагалосьсі тычыліся правоў на тэлетрансьляцыі й асабліва міжнародных трансфэраў (справа Босмана). Мінуўшчына У чэрвені 1954 году Зьвяз эўрапейскіх футбольных асацыяцыяў (ЗЭФА) заснавалі ў Парыжы (Францыя). У 1959 годзе ЗЭФА перамясьціўся ў Бэрн (Швайцарыя), адкуль у 1995 годзе пераехаў у Ніён (кантон Во). Старшыні Эбэ Шварц (1954—1962) Густаў Відэркер (1962—1972) Артэміё Франкі (1972—1983) Жак Жорж (1983—1990) Ленарт Югансан (1990—2007) Мішэль Плятыні (2007—2015) Аляксандар Чэфэрын (з 2016 году) Генэральныя сакратары У 1999—2009 гадах пасада звалася «выканаўчы дырэктар». Анры Дэлянэ (1954—1955) П’ер Дэлянэ (1955—1960) Ганс Бангертэр (1960—1989) Гергард Айгнэр (1989—2003) Лярс-Крыстэр Ольсан (2003—2007) Джаньні Інфантына (2007) Дэйвід Тэйлар (2007—2009) Джаньні Інфантына (2009—2016) Спаборніцтвы Зборныя каманды Галоўнае спаборніцтва зборных, якое праводзіць УЭФА — чэмпіянат Эўропы, які вядзе сваю гісторыю з 1958 году (першы фінальны турнір прайшоў у 1960), і да 1964 году зваўся «Кубак эўрапейскіх нацыяў». Таксама пад эгідай УЭФА праходзяць моладзевы чэмпіянат Эўропы й юніёрскія чэмпіянаты для гульцоў да 19 і да 17 гадоў. Для жанчын таксама праводзяцца чэмпіянат Эўропы й чэмпіянат да 19 гадоў. УЭФА таксама арганізуе УЭФА / КАФ «Мэрыдыян» Кубак з АКР для моладзевых камандаў. Таксама праводзіцца чэмпіянат Эўропы па футзале. Клюбныя Пад эгідай УЭФА праводзяцца тры клюбныя спаборніцтвы: Ліга чэмпіёнаў Ліга Эўропы УЭФА Супэркубак Эўропы Глядзіце таксама Юбілейныя ўзнагароды УЭФА Крыніцы Вонкавыя спасылкі Зьвяз эўрапейскіх футбольных асацыяцыяў — сховішча мультымэдыйных матэрыялаў Сайт УЭФА